### Beslutning

Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.

**Budgetforslag fra SF**

Forslag

1. Der afsættes 12,5 mio. kr. årligt til ansættelse af ekstra social- og sundhedspersonale på plejehjemmene. Med løftet kan der opnormeres med ½ SOSU-assistent pr. plejehjem.
2. Der afsættes 13,2 mio. kr. til ansættelse af ekstra sygeplejersker på plejehjemmene. Med løftet kan der opnormeres med ½ sygeplejerske pr. plejehjem.
3. Der afsættes 5 mio. kr. årligt til et løft af hjemmeplejen. Med løftet sikres de ansatte i weekendvagter og i aftenvagter omsorgstid, hvor der kan løses ekstra uforudsete opgaver, der er mere tidskrævende, end hvad der er muligt at løse inden for den visiterede tid.

Begrundelse

Første halvår af 2020 har med udgangspunkt i situationen på [adresse] og [adresse] (DCA) vist alle, at ældreplejen i [adresse] er under stort pres. De konkrete udfordringer på [adresse] og DCA handler om mere end normeringer, men der kan ikke være nogen tvivl om at normeringer spiller en stor rolle. Presset på medarbejdere og ledelse bliver til stadighed større. Borgerne der flytter i plejeboliger, bliver ældre og svagere for hvert år der går og kompleksiteten for personalet stiger, alt imens ressourcerne til mere personale ikke følger med.

Den nuværende situation er ikke tilfredsstillende for hverken de ældre, de pårørende eller personalet. Beretninger om personale, der må lave dokumentationsarbejde mens de på skift hjælper to borgere med at spise, eller benhårde prioriteringer af hvilke plejehjemsbeboere, der kan vente længst tid på at få hjælp, er ikke en del af den ældrepleje vi ønsker. På den baggrund foreslås det, at der gives et samlet løft til kommunens plejehjem målrettet hhv. ansættelse af social- og sundhedspersonale og sygeplejersker.

Hjemmeplejen har også været under et voldsomt pres. Her er det lykkedes gennem ekstra budgettilførsler at få standset den stigende utilfredshed, men også i hjemmeplejen er der brug for mere tid til personalet, så de kan løfte de store opgaver som de står med.

Hjemmeplejen er også udfordret af stigende kompleksitet og herudover af stram visitation til ydelser.

Medarbejderne og borgerne oplever at personalet har uhyre travlt, og derfor kan have svært ved at løse andet end de mest nødvendige opgaver. Med forslaget udvides den nuværende ordning med omsorgstid i hjemmeplejen, så medarbejderne i aften og weekendvagter også får adgang til 10 minutters omsorgstid. Umiddelbart lyder det ikke af meget med 10 min., men de 10 ekstra minutter kan gøre hele forskellen for de borgere, der har et ekstra behov den enkelte dag. Med lidt ekstra tid, der ikke er lagt i skema, bliver det muligt at løse flere af de udfordringer, der opstår i løbet af dagen og som medarbejderne ikke føler, de har tid til at løse i dag. Indsatsen skulle gerne give medarbejderne en oplevelse af, at der er tid til at gøre arbejdet godt og omsorgsfuldt. Samtidigt er det håbet at den relativt lave borgertilfredshed med hjemmeplejen vil stige.

Forslagene kan finansieres af SF’s fremsendte forslag om skattestigninger.

Stillet af SF’s byrådsgruppe

Anne Madsen, Palle Krogh og Adam Petersen

### Sagens forløb

10-06-2020 [adresse]
Forslaget blev på byrådsmødet den 10. juni 2020 henvist til Magistraten med henblik på at indgå i budgetdrøftelserne for 2021.